Me gun in tara-fabrika. Me gun dar depos mes-sit 2006. It es nihon-ney tara-fabriker. Ob me pri may gunsa? Non. Me bu gwo pri sey gunsa. May molya jan ke me bu pri may gunsa e may mata-patra jan ke me bu pri may gunsa. Bat me bu shwo a may amigas e may ko-gunjens ke me bu pri may gunsa. Wen unkwe toy toka eventi, me pinchanem shwo sol ke may gunsa bu es may prefera. Me bu shwo a li om may vere senta versu may gunsa. Me mog diskusi se hir bikos nulwan otre exepte me shwo Lidepla, hahaha! Li neva ve samaji me. To hi es fakta. Bu ye iven un hi, hu pri lerni lingwas exepte me.

Ob es may gunsa buhao gunsa? Non. It es muy hao gunsa, pa fakta. It pagi hao e saplai hao medike-sigurisa. It simplem bu es sorta de gunsa ke me pri zwo. Yedoh me gun dar yo longem. Yo shi-tri jar!

Also, kwo es problema? Problema es ke may gunsa es tro byen. May jiva es tro byen, also me kontinu resti dar. Paga es tro hao, also me kontinu bi gro-mushkile. Otre gran problema es ke me neva fini-te universitet, also me bu hev diploma. In USA, es mushkile, fo manjen kun familia, tu findi hao-paga-ney gunsa in suy fah, sin diploma. Es nopinchan ke koywan tal kom me hev sey gunsa. Me faktem bu jan komo me pai-te tal gunsa.

Bat, al fin, me suposi ke me treba bi felise. Me mog suporti may familia e to es lo zuy muhim al nau.

Til poy.

~Kristoforo

